Paterna obri hui cinc menjadors escolars per a garantir la correcta alimentació de més de 500 menors este estiu
01/07/2015

# Paterna obri hui cinc menjadors escolars per a garantir la correcta alimentació de més de 500 menors este estiu

[![L’alcalde de Paterna, Juan Antonio Sagredo junt amb la regidora d’Educació, Eva Pérez, durant la seua visita hui al menjador escolar del CEIP Villar Palasí](/images/noticias/2015/06/comedores-escolares.jpg)](/images/noticias/2015/06/comedores-escolares.jpg)

01.07.2015

Amb l’obertura del CEIP de la Coma, Juan Antonio Sagredo amplia el servici de menjador escolar d’estiu respecte a l’any passat i, a més de cobrir sencers els mesos de juliol i agost, manté el seu propòsit de prorrogar esta mesura els 365 dies de l’any

Els menjadors escolars de cinc col•legis de Paterna han obert hui les seues portes per a donar de menjar durant este estiu a més de 500 xiquets del municipi en situació d’emergència social i garantir-los el dret a una alimentació adequada.

L’Ajuntament de Paterna, a través de les regidories d’Educació i Protecció a les Persones, ha posat en marxa el Programa de Menjadors Escolars, integrat dins del Projecte d’Escola d’Estiu i finançat conjuntament pel consistori i la conselleria de Benestar social.

L’alcalde de Paterna, Juan Antonio Sagredo, ha destacat que, a diferència de l’any passat, s’ha augmentat en un més el nombre de menjadors i col•legis oberts que, amb l’obertura del CEIP de La Coma, passa de quatre a cinc, i a més s’ha ampliat el temps d’obertura dels menjadors, passant del mes i mig de 2014 als dos mesos íntegres de juliol i agost d’este 2015.

Amb esta iniciativa, Sagredo no sols busca cobrir l’alimentació dels xiquets durant els dos mesos estivals en què no hi ha col•legi, sinó que pretén que la mesura es prorrogue indefinidament en el temps per a garantir la cobertura alimentària a aquells xiquets que, per la seua situació de vulnerabilitat, la necessiten els 365 dies de l’any.

D’esta manera, a partir de hui els menjadors escolars dels col•legis Villar Palasí, Lloma Llarga, El Parc, Vicente Mortes i la Coma romandran oberts durant tot el mes de juliol mentres que els dos últims també estaran operatius durant tot el mes d’agost, un mes en què els menors, a més del seu dinar, disposaran també d’un picnic per a berenar.

““L’objectiu d’esta mesura no és un altre que assegurar que els menors de Paterna tinguen, almenys, una menjada completa al dia per a garantir-los una alimentació equilibrada i saludable”, ha explicat Sagredo alhora que ha destacat “el servici integral d’este programa ja que, a més de vetlar per la correcta alimentació dels menors, es preocupa pel seu entreteniment i aprenentatge durant els mesos de vacacions escolars”.

Finalment, i després de visitar el menjador escolar del CEIP Villar Palasí junt amb la regidora d’Educació, Eva Pérez i tècnics municipals, el primer edil ha assegurat que “l’Ajuntament no escatimarà en recursos econòmics i humans fins a aconseguir que cap xiquet a Paterna passe fam” i, en este sentit, ha recordat que l’informe sobre la viabilitat de l’obertura dels menjadors escolars els 365 dies de l’any va ser la primera mesura que va ordenar immediatament després d’accedir a l’Alcaldia.